Groot verdeeldheid heers nog oor hoe ’n groot bedreiging die Islamitiese Staat (Isis) vir Suid-Afrika inhou. Suid-Afrika kan egter nie bekostig om waarskuwings oor beplande terreur ligtelik op te neem nie.
Ironies is dit toe weer die VSA self wat in die VSA onder ’n terreurdaad deurloop. ’n Enkele persoon, met Isis-simpatie, het vir die grootste massaslagting in die VSA se geskiedenis gesorg. En massaslagtings in die VSA deur enkelinge, of klein groepies, is nie ongewoon nie. Volgens die New York Times is dit gemiddeld meer as een per dag. Vragte dokumente is al geskryf deur kundiges wat agter die kap van die byl probeer kom oor hoekom onstabiele enkelinge hulle met soveel haat op die gemeenskap laat toesak.
Die Islam, waarvan ’n vertakking, naamlik die Salafiste, met die Isis se terreur verbind word, is ’n komplekse godsdiens. In Duitsland, toe die verpligte aanbied van godsdiensonderrig aan leerders uitgebrei is om naas die Christelike geloof ook die opsie van die Islam te bied, is diep besin oor die aanstelling van Moslem-onderwysers om hierdie klasse aan te bied. Die Duitsers wil nie hul skole in terreurfabrieke omskep nie. Trouens, die rede hoekom godsdiensonderrig verpligtend is (die neem van die klasse is egter nie verpligtend nie) is om te probeer voorkom dat ’n situasie soortgelyk as die Hitler-era weer vastrapplek kan kry.
In 2004 het die eerste teen-terreurnuusbrief van die Instituut vir Sekerheidstudies breedvoerig berig oor hoe Al-Kaïda reeds in Suid-Afrika nesgeskop het. Die veiligheidsdienste het bevestig dat ’n oog oor verskeie Suid-Afrikaners in verskeie stede oor die land gehou word.
Die Salafisme, wat Al-Kaïda en die Isis onderlê, is egter onverdraagsaam teenoor die Christendom, en met ’n groot deel van die Suid-Afrikaanse bevolking wat hul Christenskap bely, bly Suid-Afrika potensieel die teiken van sulke aanvalle.
Die aanval op Planet Hollywood in Kaapstad destyds het reeds bewys dat Suid-Afrika nie immuun is teen aanvalle van Moslem-radikale nie.